Дохутыр нэхъыфIхэр
КъБР-м Узыншагъэр хъумэнымрэ курортхэмкIэ и министерствэм, хабзэ дахэ хъуауэ, «Илъэсым и дохутыр нэхъыфI» зэхьэзэхуэр ирегъэкIуэкI. Мы гъэм зэпеуэр унэтIыныгъиблкIэ зэхэтащ. Дохутыр 41-м я зэфIэкIым абы щыхэплъащ.
ТекIуахэм щIыхь тхылъхэмрэ «Эскулап» жэз статуэткэхэмрэ щратыжащ Профсоюзхэм ЩэнхабзэмкIэ я унэм. Iуэхур къызэрагъэпэщат Дохутырым и дунейпсо махуэм ирихьэлIэу.
— Псом япэу, фи махуэшхуэмкIэ сынывохъуэхъу, — жиIащ КъБР-м узыншагъэр хъумэнымрэ курортхэмкIэ и министр Шэт Ирмэ. — «Илъэсым и дохутыр нэхъыфI» зэхьэзэхуэр зыхуэдгъэпсар зи лэжьыгъэм хуэIэкIуэлъакIуэхэр къэгъэнэIуэнырщ. Апхуэдэуи къалэн нэхъыщхьэу зыхуэдгъэувыжащ ахэр нэхъ гъунэгъуу цIыхухэм едгъэцIыхуныр, а IэнатIэм и пщIэр къэтIэтыныр. СызэригугъэмкIэ, ди гъащIэм хуэсакъ, кIэлъыплъ, ди узыншагъэр езыгъэфIакIуэ дохутырхэм апхуэдэ гулъытэ щIэх-щIэхыурэ яхуэтщIын хуейщ. ДиIэщ дэ IэщIагъэлI куэд, ауэ, зэпеуэ щыхъукIэ, нэхъыфIхэр къэдгъэлъэгъуащ.
Медицинэм и унэтIыныгъи 7-м щынэхъыфI дохутырхэр утыку кърашащ. «Къуажэ дохутыр нэхъыфI» хъуащ Чернэ Речкэ дэсхэм я узыншагъэм илъэс 20 хъуауэ кIэлъыплъ Полонская Галинэ. «Дохутыр-нефролог нэхъыфI» хъуащ Хьэтщыкъуэ Анзор, «Педиатр нэхъыфIыр» Лъхукъуэщауэ Мадинэщ, «Терапевт нэхъыфI» цIэр хуагъэфэщащ Кучмезовэ Зухра, «Хирург нэхъыфIу» къалъытар Бекоевэ Людмилэщ, «Невролог нэхъыфIыр» Арсиниковская Еленэщ, Хъымбэзэр Иринэ «Дохутыр-участковэ нэхъыфI» унэтIыныгъэм щыпашэщ.
Къуэдзокъуэ Мухьэмэд и хъуэхъу.
— Сохъуэхъу дэтхэнэми я ехъулIэныгъэмкIэ. ЗэрытщIэщи, дохутыр IэщIагъэр нэхъ гугъухэм, ауэ икIи нэхъ дызыхуейхэм ящыщщ. ЦIыхум сэбэп къыхуахьу лажьэ ди дохутырхэм езыхэми узыншагъэ быдэ яIэну, дащIехъуэхъун Iуэхугъуэхэм дыщымыщIэну си гуапэщ, — жиIащ КъБР-м и Правительствэм и УнафэщIым и къуэдзэ Къуэдзокъуэ Мухьэмэд.
Дохутырхэм я махуэмкIэ, я ехъулIэныгъэхэмкIэ нэгъуэщI куэди ехъуэхъуащ. КъБКъУ-м и «Амикс» гупым къызэхуэсахэм я нэгу зрагъэужьащ.
БАГЪЭТЫР Луизэ.
